Joniškėlio Igno Karpio aukštesnioji žemės ūkio ir paslaugų mokykla

Joniškėlio Igno Karpio žemės ūkio ir paslaugų mokykla – profesinio mokymo institucija Pasvalio rajono savivaldybės teritorijoje, Narteikių kaime, Mūšos ir Mažupės upių santakoje, 3 km į šiaurę nuo Joniškėlio.

 Veikla 
Pagrindinė veiklos sritis – profesinis mokymas. Mokykla turi licenciją vykdyti 18 pirminio profesinio mokymo programų: rengia žemės ūkio gamybos verslo darbuotojus, technikos priežiūros verslo darbuotojus, automobilių mechanikus, floristus, apskaitininkus-kasininkus, apdailininkus (statybininkus), želdinių tvarkytojus ir kt. Mokymo trukmė 1-3 m. Mokykla turi gimnazijos skyrių – jame vykdomas bendrasis ugdymas pagal I–IV gimnazijos klasių programas. Mokyklos žemdirbių tęstinio profesinio mokymo skyriuje organizuojami įvairūs kursai suaugusiesiems. Veikia vairavimo mokykla. Turi 103 ha žemės, autoserviso laboratoriją, mokomąsias dirbtuves, techninės priežiūros punktą, biblioteką, muziejų. Mokosi 350 mokinių, dirba 36 mokytojai.

 Istorija 
Mokykla 1810 m. įkurta iš dvarininko Igno Karpio lėšų, paliktų testamentu. Tai pirmoji žemės ūkio mokykla Lietuvoje, veikusi pagal Vilniaus universitete parengtus nuostatus. Į ją buvo priimami vaikai nuo 7 metų. Mokslas truko 4 metus. Šalia bendrojo lavinimo dalykų, mokykloje buvo dėstomi gamtos mokslai, įvairių žemės ūkio sričių (gyvulininkystės, žemdirbystės, sodininkystės, daržininkystės) dalykai, mokoma matuoti laukus, ūkio sąskaitybos, praktikos darbų. Prie mokyklos buvo ligoninė.

1832 m., uždarius Vilniaus universitetą ir iš mokymo programų išbraukus žemės ūkio dalykus, mokykla tapo parapine. 1869–1899 m. buvo parapinė mokykla su mokomuoju ūkiu. Mokyklai buvo priskirta 110 ha Joniškėlio dvaro žemės.

1899–1915 m. vadinosi Joniškėlio Igno Karpio žemės ūkio mokykla. Mokslas joje truko 5 metus. Buvo mokoma žemdirbystės, gyvulininkystės, žemėtvarkos, žemės ūkio sąskaitybos. Prie mokyklos buvo organizuojami žemės ūkio kursai pradinių klasių mokytojams, mokomajame ūkyje atliekami praktikos darbai. 1915 m. mokykla evakuota į Jekaterinburgą.

1920–1944 m. vadinosi Joniškėlio žemesniąja žemės ūkio mokykla, 1945–1947 m.- Joniškėlio laukų ūkio technikumu, 1947–1970 m. – Joniškėlio žemės ūkio technikumu, 1970–1990 m. – tarybiniu ūkiu-technikumu, Joniškėlio Darbo Raudonosios vėliavos ordino Ivano Mičiurino tarybiniu ūkiu-technikumu, 1990–1992 m. – Joniškėlio žemės ūkio mokykla, 1992–1999 m. – Joniškėlio aukštesniąja žemės ūkio mokykla, 1999–2006 m. – Joniškėlio Igno Karpio aukštesniąja žemės ūkio mokykla, nuo 2006 m. – Joniškėlio Igno Karpio žemės ūkio ir paslaugų mokykla. 

 Direktoriai 
 J. Gedminas – 1947–1965 m.
 E. Kamarūnas – 1965–1971 m.
 F. Mingėla – 1971–1978 m.
 A. Kiminas – 1978–1987 m.
 V. Nainys – 1987–1991 m.
 G. Jakilaitienė – 1991–1992 m.
 B. Krikščiūnas – 1992–1996 m.
 J. Gudonis – 1996–2005 m.
 Ž. Krasauskas – 2005–2010 m.
 J. Jovaišienė – 2010–2015 m.
 V. Jurėnas – 2015 m. -

 Žymūs mokytojai 
 Laurynas Ivinskis – 1860–1864 m.
 Povilas Snarskis − 1920−1925 m.
 Vidmantas Butkus – 1981–1984 m., docentas, Aleksandro Stulginskio universiteto žemės ūkio inžinerijos fakulteto dekanas
 Antanas Žemaitis, pedagogas, Anykščių politikas

 Galerija 

 Šaltiniai 

 Nuorodos 
 Sąrašas:Lietuvos profesinio mokymo įstaigos


Kategorija:Lietuvos žemės ūkio mokyklos
Kategorija:Pasvalio rajono savivaldybės mokyklos
Kategorija:Joniškėlis